Jangkaan enam bulan dilihat wajar
KUALA LUMPUR: Kerajaan menjangkakan
tempoh pemulihan ekonomi negara memerlukan sekurang-kurangnya enam bulan
selepas krisis COVID-19 berakhir, kata Menteri di Jabatan Perdana
Menteri (Ekonomi), Datuk Seri Mustapa Mohamed.  Menurut beliau, keadaan akan kembali
pulih bukanlah dengan kadar segera, maka
disebabkan itu sasaran tempoh tersebut dipilih adalah dilihat wajar. “Disebabkan itu, segala pembayaran,
seperti hutang bank, PTPTN (Perbadanan Tabung Pendidikan Tinggi Nasional)
ditangguhkan enam bulan, jadi itulah jangkaan kita. Kita doakan begitu,
maka sudah pasti kita perlu cari strategi lain untuk memulihkan keadaan,”
katanya. Beliau berkata demikian kepada
Bernama selepas menjadi tetamu dalam program Ruang Bicara terbitan Bernama
TV, malam semalam.  Beliau berkata pelbagai sektor
termasuk sektor pelancongan, perhotelan, peruncitan serta pelaburan
negara terjejas akibat pandemik COVID-19.  “Sektor pelancongan umpamanya, orang
tidak akan datang serta-merta ke Malaysia, jadi kita perlu membuat promosi yang
agak agresif,” katanya.  Menurut Mustapa, ada sesetengah
negara terjejas COVID-19 menjangkakan negara mereka akan mengambil masa
sekurang-kurangnya sembilan bulan sehingga setahun bagi membangunkan
kembali ekonomi masing-masing.  Sementara itu, beliau berkata
kerajaan sedia mengadakan perbincangan dan menerima cadangan daripada
sebahagian perusahaan kecil dan sederhana (PKS) serta usahawan mikro yang
mendakwa tercicir daripada Pakej Rangsangan Ekonomi Prihatin Rakyat (PRIHATIN). “Ia merupakan bilangan yang
besar dan sudah pasti ia di luar kemampuan kerajaan. Apapun kerajaan sentiasa
terbuka kerana PKS ini peranannya besar iaitu lebih 60 peratus yang bekerja
dalam sektor PKS.  “Oleh itu adalah penting
kerajaan sentiasa berbincang dalam Majlis Tindakan Ekonomi, insya-Allah, bagi
tingkatkan lagi libat urus dengan pihak-pihak berkenaan,” katanya.  Ketika ini, terdapat kira-kira 907,000 usahawan tempatan di seluruh negara.- Bernama 
See author's posts
